কার্নিভালের দিন রেড রোড থেকে আটক অভয়া মঞ্চের দুই সদস্য

ওয়েব ডেস্ক: দুর্গাপুজোর কার্নিভালের দিন আরজি কর আন্দোলনের প্রতিবাদীদের অভয়া মঞ্চের দুই সদস্য, সুতপা ভট্টাচার্য এবং দেবজ্যোতি দাশগুপ্তকে আটক করল পুলিশ। প্রত্যক্ষদর্শীদের দাবি, সুতপা ও দেবজ্যোতি কার্নিভালের মূল মঞ্চের বাইরেই ছিলেন, হাতে অভয়া মঞ্চের লোগো দেওয়া ব্যাজ এবং দেবজ্যোতির গায়ের জামায় লেখা ছিল “We Want Justice”।

রবিবার ছিল দুর্গাপুজোর কার্নিভাল। উপস্থিত ছিলেন মুখ্যমন্ত্রী মমতা বন্দ্যোপাধ্যায়। শহরের বড় পুজোগুলো অংশগ্রহন করে পুজোয়। আর সেদিন সেই এলাকা থেকেই আটক করা হল দুজনকে। পুলিশ সূত্রের খবর, অনুমতি ছাড়া কার্নিভালস্থলে রাজনৈতিক স্লোগান বা প্রতীকসহ উপস্থিত হওয়ার কারণেই আটক করা হয়েছে ওই দু’জনকে। যদিও এই বিষয়ে এখনও আনুষ্ঠানিক বিবৃতি প্রকাশ করেনি প্রশাসন। অন্যদিকে, অভয়া মঞ্চের দাবি, তারা কেবল নাগরিক অধিকারের প্রশ্নে সোচ্চার হতে চায়, রাজনীতি নয়। কিন্তু কার্নিভালে এই গ্রেফতারির ঘটনায় প্রশ্ন উঠেছে, প্রতিবাদের স্বর তোলা কি আজও ভয়ের কারণ?

আরও পড়ুন: দার্জিলিং- এ দুর্যোগ, সিকিমে মরশুমের প্রথম তুষারপাত

গত বছরের ৯ অগাস্ট, আরজিকর মেডিক্যাল কলেজের চার তলার সেমিনার হলে ঘটে ভয়ঙ্কর ঘটনা। এক তরুণী চিকিৎসক পড়ুয়াকেখুন ও ধর্ষনের অভিযোগ সামনে আসে। ময়নাতদন্তে স্পষ্ট হয়, ধর্ষণের পর খুন করা হয়েছে তাঁকে। কিন্তু এক বছরের বেশি সময় কেটে গেলেও, সেই ঘটনার তদন্তে কোনও দৃশ্যমান অগ্রগতি নেই বলেই অভিযোগ। যদিও, মুক অভিযুক্ত হিসেবে একজনকে উপযুক্ত শাস্তির নির্দেশ দেওয়া হয়। এই বিচারহীনতাকে চ্যালেঞ্জ করেই প্রতিবাদীদের উদ্যোগে গড়ে তোলা হয় অভয়া মঞ্চ। সেই মঞ্চের তরফে দফায় দফায় রাজ্যজুড়ে প্রতিবাদের ডাক দেওয়া হয়েছে একাধিকবার। তাদের মূল দাবি— ন্যায়বিচার, নিরাপত্তা, এবং দায়বদ্ধতা।